
DEL 1: ORGANISERING OG ANSVAR

1.1 Ansvar for kjøp av varer og tjenester
Universitetsdirektøren har det overordnede ansvaret for at anskaffelser av varer og tjenester
 ved Universitetet i Tromsø skjer innenfor gjeldende regelverk og i samsvar med inngåtte rammeavtaler.

1.1.1 Delegering av ansvar og myndighet

Fakultetsdirektør, eller administrativ leder på tilsvarende nivå, skal sørge for at innkjøpsvirksomheten ved budsjettenheten
 organiseres på en hensiktsmessig måte, slik at anskaffelser av varer og tjenester kan gjennomføres effektivt og i tråd med gjeldende regelverk og inngåtte rammeavtaler.

Avtale om leasing eller leie av utstyr ut over 12 måneder skal forhåndsgodkjennes av universitetsdirektøren v/ personal- og økonomidirektøren. Det er ikke anledning til å inngå avtaler om kjøp på avbetaling.

1.1.2 Bestilling av varer og tjenester - rekvisisjon

Alle anskaffelser av varer og tjenester krever to godkjenninger for å kunne gjennomføres - først attestasjon og deretter sluttgodkjenning. 

Attestanten skal påse at anskaffelser gjennomføres i henhold til gjeldende regelverk,  riktig prosedyre, inngåtte rammeavtaler, samt kontrollere at varemottak foretas. 

Videre skal attestanten kontrollere bilag og bestillingsgrunnlag, og sørge for korrekt konteringsinformasjon i tråd med ”Bestemmelser om økonomistyring i staten” (økonomiregelverket). 

Sluttgodkjenning utføres av person med budsjettdisponeringsmyndighet (budsjettdisponent). 

Utøvelse av budsjettdisponeringsmyndighet skal skje – i henhold til ”Bestemmelser om økonomistyring i staten” (økonomiregelverket) – før bestilling av vare eller tjeneste effektueres. Ved utøvelse av budsjettdisponeringsmyndighet bekrefter budsjettdisponenten at det er økonomisk dekning for anskaffelsen, og at den er økonomisk forsvarlig. Budsjettdisponenten har også det endelige ansvar, overfor overordnet myndighet, for at anskaffelsen skjer i henhold til gjeldende regelverk, riktig prosedyre, eller inngåtte rammeavtaler.

En godkjent rekvisisjon i Agressos nettportal dokumenterer beslutningen om gjennomføring av en anskaffelse, og gir fullmakt til effektuering av bestilling. Bestilling av varer og tjenester ved Universitetet i Tromsø skal normalt skje med rekvisisjon gjennom Agressos nettportal. 

Effektuering av bestilling kan foretas av en annen person enn attestant eller budsjettdisponent. 

Universitetsdirektøren v/ personal- og økonomidirektøren tildeler attestasjons- myndighet og budsjettdisponeringsmyndighet for anskaffelser av varer og tjenester etter nærmere retningslinjer. 

Alle som har tilgang til Agresso nettportal, kan gjøre en kjøpsanmodning ved å initiere en rekvisisjon i portalen. De som ikke har tilgang til portalen, må melde sine behov til en innkjøpskoordinator.

1.1.2 Innkjøpskoordinator
Budsjettenhetene bør organisere sin innkjøpsvirksomhet slik at innkjøpene blir kanalisert gjennom en innkjøpskoordinator. Avhengig av organisering og størrelse må fakultetsdirektøren, eller administrativ leder på tilsvarende nivå, vurdere hvorvidt det er hensiktsmessig å ha en eller flere innkjøpskoordinatorer ved budsjettenheten. 

Innkjøpskoordinatoren skal være en innkjøpsfaglig ressurs som skal bidra til at innkjøpsprosessen skjer på en innkjøpsfaglig forsvarlig måte. Rollen som innkjøps- koordinator bør legges til den/de som har attestasjonsmyndighet, slik at attestanten også fungerer som en operativ innkjøper. 

1.2 Gjennomføring av innkjøp

Innkjøp skal foretas i samsvar med gjeldende lov og regelverk for offentlige anskaffelser. Dette gjelder alle anskaffelser til universitetet, uavhengig av finansieringsform eller finansieringskilde. Videre skal alle innkjøp være basert på konkurranse, habilitet og etisk atferd. Det skal i tillegg, så langt det er mulig, legges vekt på livssykluskostnader og miljømessige konsekvenser når produkter vurderes.

1.2.1 Arbeidsdeling

Personal- og økonomiavdelingen (PØA) skal samordne universitetets innkjøp, og fakultetene/enhetene skal medvirke til dette. 

Fakultetene/enhetene har ansvar for å organisere egen innkjøpsfunksjon på en effektiv måte, og skal selv foreta innkjøp som benevnes som direkte anskaffelser i forskriften
. Innkjøp som krever samordning, kunngjøring eller anbudskonkurranse, skal skje i samarbeid med PØA. Samarbeid med andre virksomheter om anskaffelser, der universitetet opptrer som oppdragsgiver, skal godkjennes av universitetsdirektøren.

1.2.2 Reiser

Ansatte som reiser og overnatter for universitetets regning, kan bestille reiser og overnatting selv, etter en forhåndgodkjenning fra budsjettdisponent. Hver enkelt plikter imidlertid å holde seg à jour med universitetets avtaler på reisebyråtjenester, overnatting og persontransport.

1.2.3  Registrering av driftsmidler

Inventar og utstyr med en verdi over kr 30 000, samt lett omsettelig utstyr, skal registreres og sikkerhetsmerkes mot tyveri.

DEL 2: ANSKAFFELSESPROSEDYRER

Som en del av innkjøpsprosessen skal budsjett og anskaffelsesprosedyre avklares. Figur 1 viser en forenklet grafisk fremstilling av innkjøpsprosessen. I tillegg skal alle innkjøp være basert på konkurranse. Konkurranseformen (anskaffelsesprosedyren) velges blant annet ut fra innkjøpets samlede verdi i henhold til forskriftens³ bestemmelser.

2.1 Direkte anskaffelse - kjøp under nasjonal terskelverdi
 

Direkte anskaffelse er en forenklet innkjøpsprosedyre som gjør at budsjettenheten kan henvende seg direkte til flere leverandører med forespørsel om pristilbud. Det forutsettes at vilkårene i forskriftens³ § 11-2 er oppfylt. 

Det er ingen formkrav til gjennomføring av konkurranse for denne type innkjøp, men det stilles krav til at beslutningen om innkjøp og gjennomføringen av innkjøpet kan dokumenteres. Dette kravet oppfylles ved bruk av rekvisisjon
. 

2.1.1 Rammeavtale

Kan et behov dekkes gjennom en rammeavtale, vil krav til konkurranse være oppfylt, og bestilling kan foretas på grunnlag av avtalevilkårene. Dersom det er flere (parallelle) rammeavtaler, hvor alle vilkårene ikke er fastsatt, skal det iverksettes en ny konkurranse.

2.1.2 Tilbudskonkurranse
Dersom behovet ikke kan dekkes av varer/tjenester som inngår i en gyldig rammeavtale, skal det gjennomføres en tilbudskonkurranse forut for en eventuell bestilling. Det betyr at det skal innhentes pristilbud
 fra flere leverandører som konkurrerer om oppdraget. 

	



Figur 1: Grafisk fremstilling av innkjøpsprosessen

2.2 Anbud - kjøp over nasjonal terskelverdi

Anbudskonkurranser er prosedyrer som benyttes for innkjøp over nasjonal terskelverdi. Alle anbudsprosesser skal gjennomføres i et samarbeid
 mellom budsjettenhetene og PØA. 

2.2.1 Enkeltanskaffelser
Planlagte enkeltanskaffelser over nasjonal terskelverdi skal meldes til PØA så tidlig som mulig i budsjettåret. Hensikten er å samordne universitetets innkjøp og planlegge anbudskonkurranser.

Anbudsprosessen igangsettes ved at budsjettdisponent melder inn et behov til PØA. Meldingen skal inneholde opplysninger om oppdragets art, omfang og hvem som er budsjettenhetens kontaktperson. 

Budsjettenheten har ansvar å spesifisere behov og for fremdriften av anbudsprosessen, mens PØA har det innkjøpsfaglige ansvaret. 

2.2.2 Fellesanskaffelser - rammeavtaler

Lovens
 krav til anbudskonkurranse gjelder også for mindre enkeltkjøp, dersom totalverdien av innkjøpene, for hele universitetet i løpet av ett år, overstiger nasjonal terskelverdi. Det gjelder spesielt for drifts- og forbruksmateriell der det er en høy frekvens av repeterende små kjøp. For slike kjøp oppfyller universitetet de formelle kravene til gjennomføring av konkurranse best ved å inngå rammeavtaler, basert på forutgående anbudskonkurranser. Kjøp kan da skje som bestilling på rammeavtale, jf. pkt. 2.1.1.

Universitetsdirektøren har delegert fullmakt til personal- og økonomidirektøren for inngåelse av rammeavtaler. Personal- og økonomidirektøren har også det administrative og forvaltingsmessige ansvaret for gjennomføringen av anbudsprosessene. Budsjettenhetene plikter å stille med ressurser til brukergrupper. Gruppenes mandat er å definere universitetets behov, vurdere tilbud og delta i beslutningsprosessen. 

2.2.3 Oppfølging av rammeavtaler

Bestilling i henhold til rammeavtale utføres etter pkt. 2.1.1 av budsjettenhetene. PØA har det administrative ansvaret for oppfølging av avtalene. Avtalene følges opp i samarbeid med referansegrupper bestående av aktive brukere av avtalene.

DEL 3: AKTIVITETER ETTER BESTILLING
Etter en bestilling er det flere aktiviteter som skal utføres. Figur 2 viser en grafisk fremstilling av arbeidsflyten etter at en bestilling er sendt til leverandør.

3.1 Ordrebekreftelse
Normalt vil en bestilling bli besvart med en ordrebekreftelse fra leverandøren. Avvik mellom bestilling og ordrebekreftelse må avklares med leverandøren omgående. Når samstemmighet er oppnådd, er en forpliktende avtale opprettet. 

3.2 Mottak og kontroll av leveranser

Ved mottak av en leveranse skal innholdet kontrolleres mot pakkseddel, som normalt følger leveransen, før det kvitteres for mottaket. Eventuell manko eller skade skal anmerkes på pakkseddel/følgebrev før kvittering gis, slik at selger og kunde har likelydende anmerkninger på hver sin part av pakkseddel/fraktbrev.

Dersom mottaket er foretatt av andre enn den som har foretatt bestillingen, skal pakkseddel/fraktbrev leveres bestiller snarest, og med eventuelle anmerkninger tilknyttet varemottaket. Varemottaket skal registreres i Agresso nettportal.
3.3 Registrering

Registreringspliktig utstyr skal registreres og tyverimerkes. Det er innkjøps- koordinatorene som normalt skal ha ansvaret for at registreringen blir utført.

3.4 Reklamasjon

Reklamasjon, for manko/skade eller feil/mangler ved leveransen, skal snarest og uten ugrunnet opphold meddeles transportør og/eller leverandør. Kompleksiteten og omfanget av reklamasjonen vil være av betydning for hvem som skal utføre reklamasjonsarbeidet. Normalt vil det være sluttbruker eller innkjøpskoordinator.

3.5 Fakturamottak

Fakturaene mottas i regnskapsseksjonen i PØA, hvor de skannes, tolkes og lagres elektronisk. Filene importeres til Agresso regnskapssystem.
3.6 Attestasjon av faktura

Faktura som er knyttet opp mot en rekvisisjon (innkjøpsfaktura) kontrolleres automatisk opp mot varemottak og attestert rekvisisjon (bestilling). Hvis fakturaen ikke stemmer med rekvisisjon/bestilling vil den bli sendt ut på en elektronisk arbeidsflyt, ut fra oppsatte regler i regnskapssystemet. 

Faktura uten rekvisisjon (leverandørfaktura) skal ha bekreftet varemottak, av den som har foretatt bestillingen, før den går videre til attestasjon.

3.7 Sluttgodkjenning av faktura
Innkjøpsfakturaer kontrolleres automatisk opp mot sluttgodkjent rekvisisjon. Leverandørfakturaer og innkjøpsfaktura med avvik sluttgodkjennes av den som utøver budsjettdisponeringsmyndighet.
3.8 Bokføring/remittering

Bokføring av sluttgodkjent faktura skjer automatisk. 

3.9 Overvåke garantiperioden

Det er sluttbrukers ansvar å sørge for at leverandørens forpliktelser i garantiperioden blir etterlevd.

	



Figur 2: Grafisk fremstilling av varemottak

Praktisering:
Nærmere regler og veiledninger for praktisering av innkjøp, utarbeides og oppdateres av Personal- og økonomidirektøren. Disse er tilgjengelig på PØAs nettsider.

� I denne instruksen har begrepene ”anskaffelser”, ”innkjøp” og ”kjøp” samme betydning.


� Med budsjettenhet menes her fakultetene, Norges fiskerihøgskole, Universitetsbiblioteket, Tromsø museum, U-vett, sentraladministrasjonen og sentrene under universitetsstyret.


� Forskrift til Lov om offentlige anskaffelser.


� Gjeldende terskelverdier finnes på PØAs nettsider. 


� Bruksanvisning for utfylling av elektronisk rekvisisjon finnes PØAs nettsider.


� Veileder for gjennomføring av tilbudskonkurranse finnes på PØAs nettsider.


� Nærmere regler for arbeidsdeling finnes på PØAs nettsider.


� Lov 16. juli 1999 nr. 69 om offentlige anskaffelser.

